EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du, Nafarroako Parlamentuko 2160 irteera-zenbakiarekin erregistratua, 2021eko martxoaren 8an (10-21/PES-120 galdera), Gobernuaren 2021eko otsailaren 17ko erabakiaren bidez onetsitako zorpetze-eragiketak birfinantzatzeari buruz. Hona Ekonomia eta Ogasuneko kontseilariak ematen dion informazioa:

1. Galdetu da ea 358.083.214 euroko gehieneko zenbateko muga-egun arruntak birfinantzatzeko xedez Gobernuaren 2021eko otsailaren 17ko erabakian aurreikusten diren zorpetze-eragiketek aurrezpenik ekarriko duten horien kostu finantzarioetan. Hori dela eta, hau esan behar da:

Aipatu erabakiak zehazten duenez, aurtengo urterako baimendutako zorpetzea 358.083.241 eurokoa da guztira, eta horietatik 244.583.214 euro erabiliko dira aurten osorik edo zati batez mugaeguneratzen diren mailegu eta bonuen berriztatzea finantzatzeko. Hona hemen xehetasunak:

2021ean mugaeguneratzen diren mailegu eta bonuen zerrenda

|  |  |  |  |  |
| --- | --- | --- | --- | --- |
| Zorra/Mailegua | Titularra | Zenbatekoa | Interes mota | Interesa (%) |
| Zorra | Nafarroako Gobernua | 207.190.000,00 | Finkoa | 4,0 |
| Bankinter-en mailegua | Nafarroako Gobernua | 2.160.000,00 | Finkoa | 0,7 |
| Bankinter-en mailegua  | Nafarroako Gobernua | 2.500.000,00 | Finkoa | 0,5 |
| Deutsche Pfandbriefbank-en mailegua  | Nafarroako Gobernua | 14.750.000,00 | Aldakorra | 0,3 |
| Deutsche Pfandbriefbank-en mailegua | Nafarroako Gobernua | 8.333.334,00 | Aldakorra | 0,3 |
| EPPak | Nafarroako Gobernua | 6.228.310,00 | Finkoa | 5,0  |
| Caixabank-en mailegua | NICDO | 2.692.310,00 | Aldakorra | 1,0 |
| Caixabank-en mailegua | CENER | 729.260,00 | Aldakorra | 0,2 |
|  | **Guztira** | **244.583.214,00** | **Batez besteko kostua** | **3,6** |

Ikus daitekeenez, berriztatu beharreko mailegu eta bonuen bolumena Nafarroako Gobernuaren zorpetzeari eta enpresa publiko eta elkarte publiko-pribatuen (EPP) zorpetzeari dagokie.

“Interesa (%)” zutabean azaltzen da zer interes tasarekin hitzartu zen eragiketa bakoitza (eragiketak erreferentzia aldakorra badu eta ez finkoa, azken interes tasa indarduna da).

Egiazta daitekeenez, aurten mugaeguneratzen den zorpetzeak batez beste % 3,6ko kostu haztatua du.

Zorpetze hori berriztatzeak aurrezpen finantzariorik ekarriko duen baloratzeko, % 3,6ko kostu hori ekitaldian formalizatzen diren eragiketen babez besteko kostuarekin konparatu behar litzateke.

Berriztatze horren zati bat gauzatzen hasita dago. Iragan martxoaren 31n Nafarroako Foru Komunitateak bonu bat jaulki zuen: 150 milioi euro eta % 0,25eko interesa. Horrek erakusten du zenbaterainoko interes-aurrezpena lortzen ari den muga-egun arruntak berriztatuz, hain interes tasa txikiak ditugun une honetan.

Mugaeguneratzen diren mailegu eta bonuen gainerako zenbatekoa ekitaldian zehar estaltzen joanen da. Finantza-merkatuek egungo mailei eusten badiete, etorkizuneko berriztatze horien batez besteko kostua % 0,5 - % 1,0 ingurukoa izan liteke, erreferentzia gisa harturik Espainiako Altxorraren oraingo kotizazioa —oinarritzat hartzen baita autonomia erkidegoen eragiketak baloratzeko—, eta eragiketa horiek formalizatzean ezartzen den epearen arabera. Kontuan izan behar da, epea zenbat eta luzeagoa izan, tasak orduan eta handiagoak direla, eta autonomia erkidegoak Espainiako Altxorra baino garestixeago finantzatzen direla, inbertsiogileek eskualde bati ezartzen dioten kostu handiagoaren isla.

Azken batean, erraza da egiaztatzea aurtengo muga-egunak birfinantzatzearen kostua nabarmen txikiagoa izanen dela mugaeguneratzen diren eragiketen kostua baino, eta garrantzizko aurrezpena lortuko dela interesetan.

1. Birfinantzatze eragiketen ezaugarriei dagokienez, galdetu da ea laster mugaeguneratzen eta kitatzeko xedez ordaindu behar diren eragiketak diren ala laster mugaeguneratzen ez diren zorpetze-eragiketak diren. Adierazi behar da aipatu erabakiak hizpide dituen birfinantzatze eragiketen xedea 2021eko muga-egunak berriztatzea dela, nahiz zorra osorik mugaeguneratzen delako, Nafarroaren Zorraren 207,19 milioi euroko obligazioak kasurako, nahiz bullet motakoak ez diren zor edo maileguen amortizazio partzialei dagozkielako, Bankinter entitatearekin edo Deutsche Pfandbriefbank-ekin hitzartutako maileguak kasurako.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko apirilaren 9an.

Ekonomia eta Ogasuneko kontseilaria: Elma Saiz Delgado